Ring skitter tot in rekordboekDie ring het meer as 12 000 diamantjies. (Foto: Renani Jewels/AFP) ŉ Blomvormige ring met meer as 12 000 klein diamantjies het die Guinness-wêreldrekord verbeter. Die ring genaamd “The Marigold – The Ring of Prosperity”, is deur Renani Jewels in Indië ontwerp en vervaardig. Daar is altesaam 12 638 klein diamantjies in die ring wat net meer as 165 gram weeg. “Dit kan gedra word en is gemaklik,” sê Harish Bansal (25) oor sy droomprojek. Hy het twee jaar gelede daaraan begin werk terwyl hy nog juweliersontwerp studeer het. “My doelwit was nog altyd meer as 10 000 diamante. Talle ontwerpe en konsepte het oor die jare in die asblik beland.” Elke blaartjie van die ring se blomontwerp van agt lae, is uniek. Daar is egter in die stadium nie planne om die ring te verkoop nie, hoewel ŉ paar voornemende kopers reeds van hulle laat hoor het. (Foto: Renani Jewels/AFP) “Dit gaan vir ons oor trots. Dit is van onskatbare waarde.” Die vorige Guinness-wêreldrekord vir die ring met die meeste diamante is ook in Indië opgestel. Dié ring het 7 801 klein diamantjies ingehad.